Document ID: 32007D0347

DECIZIA COMISIEI
din 16 mai 2007
de modificare a Deciziei 2004/416/CE privind măsuri de urgență temporare cu privire la anumite fructe citrice originare din Argentina sau Brazilia
[notificată cu numărul C(2007) 2089]
(2007/347/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3),
întrucât:
(1)
Decizia 2004/416/CE a Comisiei (2) a stabilit măsuri de urgență temporare destinate intensificării prevenirii introducerii organismelor dăunătoare și, în special a Guignardia citricarpa Kiely și Xanthomonas campestris în ceea ce privește fructele de Citrus L., Fortunella Swingle, Poncirus Raf. și hibrizii acestora, originare din Argentina sau Brazilia.
(2)
Pe baza evaluării efectuate în 2004 și în 2005 de către Oficiul Alimentar și Veterinar în Brazilia și în Argentina, a informațiilor din rapoartele tehnice detaliate privind rezultatele testelor de sănătate ale plantelor efectuate în 2004, 2005 și în 2006 de către statele membre pe aceste fructe citrice importate din Argentina și Brazilia și a informațiilor suplimentare furnizate de Argentina în 2006 și 2007 privind sistemul de trasabilitate și registrul operatorilor oficiali întocmit în Argentina în sectorul exportator de fructe citrice, este evident că măsurile de urgență temporare nu mai sunt necesare în ceea ce privește Argentina.
(3)
Efectul măsurilor de urgență temporare vizate a fost evaluat, cu mai multe ocazii, de către Comitetul permanent fitosanitar, în decursul anilor 2005, 2006 și în 2007. A fost recomandat ca măsurile de urgență temporare să nu se mai aplice fructelor citrice originare din Argentina, dar ca, totuși, să rămână în vigoare în ceea ce privește fructele citrice originare din Brazilia.
(4)
Prin urmare, Decizia 2004/416/CE ar trebui modificată în consecință.
(5)
Măsurile prevăzute în prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Decizia 2004/416/CE se modifică după cum urmează:
1.
În titlu, cuvintele „Argentina sau” se elimină.
2.
La articolul 1, cuvintele „Argentina sau” se elimină.
3.
Articolul 2 se înlocuiește cu următorul text:
„Fără a aduce prejudicii prevederilor Directivei 94/3/CE a Comisiei (3), fiecare stat membru importator de fructe citrice originare din Brazilia va furniza Comisiei și celorlalte state membre, până cel mai târziu la 31 decembrie 2007, un raport tehnic detaliat privind rezultatele testelor privind sănătatea plantelor, efectuate pe acele fructe, în conformitate cu articolul 13 alineatul (1) din Directiva 2000/29/CE, în perioada 1 mai-30 noiembrie 2007.
4.
La articolul 3, „2004” se înlocuiește cu „2007”.
5.
Articolul 4 se elimină.
6.
La articolul 5, „2005” se înlocuiește cu „2008”:
7.
Anexa se modifică după cum urmează:
(a)
la punctele 1 și 2, cuvintele „Argentina sau” se elimină;
(b)
la punctul 3, cuvintele „Argentina sau, respectiv, Brazilia” se înlocuiesc cu „Brazilia”.
Articolul 2
Prezenta decizie se adresează statelor membre.
Adoptată la Bruxelles, 16 mai 2007.

Labels: 17
20
3
6
18